**КАНО́Н МОЛЕ́БЕН**

**святи́телю Христо́ву Спиридо́ну Чюдотво́рцу, епи́скопу Тримифи́йскому**

**(Память его 12 декабря по старому стилю, или 25 декабря – по новому стилю.)**

**(Примечание.** Ниже приводятся уставные указания для моления нескольких человек вместе. Старший мужчина из них, или лицо, благословленное священником на ведение службы, называется в тексте Старшим. Псаломщик – человек, читающий молитвы. Певцы – те, которые поют. **При молитве в одиночку все читает (поет) сам молящийся.** Текст, набранный **жирным шрифтом,** поется или читается вслух. Текст, набранный обычным шрифтом, вслух не читается. Где написано «поклон», нужно сотворить крестное знамение и поклониться до пояса; если написано «поклон до земли» - крестное знамение и поклон до земли. Где написано «Слава», нужно читать: **Сла́ва Отцу́ и Сы́ну и Свято́му Ду́ху**. Где написано «И ныне», нужно читать: **И ны́не, и при́сно, и во́ веки веко́м, ами́нь.)**

Собравшись в моленную или в дом на молебен, творим вместе приходные поклоны следующим образом:

Старший возглашает, начиная моление: **Го́споди Ису́се Христе́, Сы́не Бо́жии, поми́луй на́с!**

Все отвечают: **Ами́нь.**

Старший: **Бо́же, ми́лостив бу́ди мне́ гре́шному** (поклон).

**Созда́выи мя́ Го́споди, и поми́луй мя́**(поклон).

**Без числа́ согреши́х, Го́споди поми́луй и прости́ мя́ гре́шнаго** (поклон).

**Досто́йно е́сть я́ко вои́стину блажи́ти Тя́, Богоро́дице: при́сно Блаже́нную, и Пренепоро́чную, и Ма́терь Бо́га на́шего. Честне́йшую Херуви́м, и Сла́внейшую вои́стину Серафи́м, без истле́ния Бо́га Сло́ва Ро́ждьшую, Су́щую Богоро́дицу Тя́ велича́ем** (поклон до земли)**.**

Слава (поклон). И ныне (поклон). **Го́споди поми́луй** (дважды), **Го́споди благослови́**(поклон).

Отпуст: **Го́споди Ису́се Христе́, Сы́не Бо́жии, моли́тв ра́ди Пречи́стыя Ти́ Ма́тере, си́лою Честна́го и Животворя́щаго Креста́, и святы́х А́нгел, Храни́тель на́ших, и все́х святы́х, поми́луй и спаси́ на́с, я́ко Бла́г и Человеколю́бец.** (Поклон без крестного зна́мения до земли).

Все: **Ами́нь.**

(Примечание. В будние дни, если нет праздника, все эти поклоны делаются до земли; в воскресные и субботние дни (а также в праздники с полиелеосом или великим славословием) все поклоны поясные, кроме поклонов по «Достойно есть» и на отпусте.Таков же порядок и на исходных поклонах в конце моления.)

И по сем начале (приходных поклонах) Старший благословляется начать службу, то есть творит один, без остальных молящихся, три поклона с молитвою втай (мысленно): **«Бо́же, очи́сти мя гре́шнаго и поми́луй мя́**(поклон). **Созда́выи мя́ Го́споди, и поми́луй мя́**(поклон). **Без числа́ согреши́х, Го́споди прости́ мя́** (поклон),» – и глаго́лет:

**За моли́тв святы́х оте́ц на́ших, Го́споди Ису́се Хри́сте, Сы́не Бо́жии, поми́луй нас!** (Старший творит поклон в пояс, остальные же не творят).

Псаломщик глаголет кротким и равным гласом с тихостию, и со всяким вниманием и со страхом Божиим во услышание всем: **Ами́нь.**

**Святы́и Бо́же, Святы́и Кре́пкии, Святы́и Безсме́ртныи, поми́луй нас** (трижды, и поклоны три, с Крестным знамением).

**Сла́ва Отцу́ и Сы́ну и Свято́му Ду́ху, и ны́не и при́сно и во́ веки веко́м, ами́нь.**

**Пресвята́я Тро́ице, поми́луй нас. Го́споди, очи́сти грехи́ на́шя. Влады́ко, прости́ беззако́ния на́шя. Святы́и, посети́ и исцели́ не́мощи на́шя, И́мене Твоего́ ра́ди.**

**Го́споди поми́луй** (трижды).**Сла́ва Отцу́ и Сы́ну и Свято́му Ду́ху, ны́не и при́сно и во́ веки веко́м, ами́нь.**

**О́тче на́ш, И́же еси́ на́ Небесех, да святи́тся И́мя Твое́, да прии́дет Ца́рствие Твое́, да бу́дет во́ля Твоя́, я́ко на́ Небеси и на земли́, хле́б на́ш насу́щныи да́ждь На́м дне́сь, и оста́ви на́м до́лги на́шя, я́ко же и мы́ оставля́ем должнико́м на́шим, и не введи́ на́с во искуше́ние, но изба́ви на́с от лука́ваго.**

Старший: **Го́споди Ису́се Христе́, Сы́не Бо́жии, поми́луй на́с!** (Старший творит поклон в пояс, остальные же не творят).

Псаломщик: **Ами́нь. Го́споди поми́луй** (12 раз). **Сла́ва Отцу́ и Сы́ну и Свято́му Ду́ху, ны́не и при́сно и во́ веки веко́м, ами́нь.**

**Прииди́те, поклони́мся Царе́ви на́шему Бо́гу** (поклон).

**Прииди́те, поклони́мся Христу́, Царе́ви и Бо́гу на́шему** (поклон).

**Прииди́те, поклони́мся и припаде́м к Самому́ Го́споду Ису́су Христу́, Царе́ви и Бо́гу на́шему** (поклон).

(Псалом 142)

**Го́споди, услы́ши моли́тву мою́, внуши́ моле́ние мое́ во и́стине Твое́й, услы́ши мя́ в пра́вде Твое́й. И не вни́ди в су́д с рабо́м Твои́м, я́ко не оправди́тся пред Тобо́ю вся́к живы́и. Я́ко погна́ вра́г ду́шу мою́, и смири́л е́сть в земли́ живо́т мо́й. Посади́л мя́ е́сть в те́мных, я́ко ме́ртвыя ве́ку, и уны́ во мне́ ду́х мо́й, во мне́ смути́ся се́рдце мое́. Помяну́х дни́ дре́вния, поучи́хся во все́х де́лех Твои́х, и в де́лех Ру́ку Твое́ю поуча́хся. Возде́х к Тебе́ ру́це мои́, душа́ моя́, я́ко земля́ безво́дная Тебе́. Ско́ро услы́ши мя́ Го́споди, исчезе́ ду́х мо́й. Не отврати́ лица́ Твоего́ от мене́, и уподо́блюся низходя́щым в ро́в. Слы́шану сотвори́ мне́ зау́тра ми́лость Твою́, я́ко на Тя́ упова́х. Скажи́ мне́ Го́споди пу́ть, во́ньже пойду́, я́ко к Тебе́ взя́х ду́шу мою́. Изми́ мя́ от вра́г мои́х Го́споди, к Тебе́ прибего́х. Научи́ мя твори́ти во́лю Твою́, я́ко Ты́ еси́ Бо́г мо́й. Ду́х Тво́й Благи́и наста́вит мя́ на́ землю пра́ву. И́мене Твоего́ ра́ди Го́споди, живи́ши мя́, пра́вдою Твое́ю изведе́ши от печа́ли ду́шу мою́. И ми́лостию Твое́ю потреби́ши враги́ моя́, и погуби́ши вся стужа́ющия души́ мое́й, я́ко а́з ра́б Тво́й е́смь.**

**Сла́ва Отцу́ и Сы́ну, и Свято́му Ду́ху, и ны́не, и при́сно, и во́ веки веко́м, ами́нь. Аллилу́ия, Аллилу́ия, сла́ва Тебе́ Бо́же** (трижды, с поклонами)**.**

Певцы: **Го́споди поми́луй** (12 раз). **Сла́ва Отцу́ и Сы́нуи Свято́му Ду́ху, и ны́не и при́сно и во́ веки веко́м, ами́нь.**

Старший: **Бо́г Госпо́дь и яви́ся на́м, благослове́н Гряды́и во́ имя Госпо́дне.**

Певцы поют: **Бо́г Госпо́дь и яви́ся на́м, благослове́н Гряды́и во́ имя Госпо́дне.**

Старший: **Испове́дайтеся Го́сподеви я́ко Бла́г, я́ко в ве́к ми́лость Его́.**

Певцы поют: **Бо́г Госпо́дь и яви́ся на́м, благослове́н Гряды́и во́ имя Госпо́дне.**

Старший: **Обыше́дше обыдо́ша мя́ и и́менем Госпо́дним противля́хся и́м.**

Певцы поют: **Бо́г Госпо́дь и яви́ся на́м, благослове́н Гряды́и во́ имя Госпо́дне.**

Старший: **Не умру́, но жи́в бу́ду и пове́м де́ла Госпо́дня.**

Певцы поют: **Бо́г Госпо́дь и яви́ся на́м, благослове́н Гряды́и во́ имя Госпо́дне.**

Старший: **Ка́мень, Его́ же небрего́ша зи́ждущеи, Се́й бы́сть во главу́ у́глу, о́т Господа бы́сть Се́й, и е́сть ди́вна во о́чию на́шею.**

Певцы поют: **Бо́г Госпо́дь и яви́ся на́м, благослове́н Гряды́и во́имя Госпо́дне.**

Псаломщик чтет тропарь, глас 4: **Пра́вило ве́ре и о́браз кро́тости, воздержа́нию учи́теля, яви́ тя́ Госпо́дь ста́ду твоему́, я́же веще́м И́стина; сего́ ра́ди стяжа́ смире́нием высо́кая, и нището́ю – бога́тая; о́тче на́шь Спиридо́не, моли́ Христа́ Бо́га спасти́ся душя́м на́шим.** (Дважды).

**Сла́ва Отцу́ и Сы́ну и Свято́му Ду́ху, и ны́не и при́сно и во́ веки веко́м, ами́нь.**

(Богородичен.) **Е́же о́т века утае́нное, и А́нгелом несве́домое та́иньство: Тобо́ю Бого́родице земны́м яви́ся Бо́г, в неразме́сне сня́тии воплоща́емь[[1]](#footnote-1). И Кре́ст во́лею на́с ра́ди восприе́м, и́м же воскреси́ Первозда́ннаго, и спасе́ от сме́рти душя́ на́шя.**

(Псалом 50.)

**Поми́луй мя́ Бо́же, по вели́цей ми́лости Твое́й, и по мно́жеству щедро́т Твои́х, очи́сти беззако́ние мое́. Наипа́че омы́й мя́ от беззако́ния моего́, и от греха́ моего́ очи́сти мя́. Я́ко беззако́ние мое́ а́з зна́ю, и гре́х мо́й предо мно́ю е́сть вы́ну[[2]](#footnote-2). Тебе́ Еди́ному согреши́х, и лука́вое пред Тобо́ю сотвори́х. Я́ко да оправди́шися в словесе́х Свои́х, и победи́ши внегда́ суди́ти. Се́бо в беззако́ниих зача́т е́смь, и во гресе́х роди́мя ма́ти моя́. Се бои́стину возлюби́л еси́, безве́стная и та́йная прему́дрости Твоея́ яви́л ми еси́. Окропи́ши мя́ иссо́пом – и очи́щуся, омы́еши мя́ – и па́че сне́га убелю́ся. Слу́ху моему́ да́си ра́дость и весе́лие, возра́дуются ко́сти смире́нныя. Отврати́ лице́ Твое́ от гре́х мои́х, и вся́ беззако́ния моя́ очи́сти. Се́рдьце чи́сто сози́жди во мне́ Бо́же, и Ду́х пра́в обнови́ во утро́бе мое́й. Не отве́рзи мене́ от лица́ Твоего́, и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́, и Ду́хом Влады́чным утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя́ от крови́й Бо́же, Бо́же спасе́ния моего́; возра́дуется язы́к мо́й пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л же́ртвы, да́л бы́х у́бо: всесожже́ния не благоволи́ши. Же́ртва Бо́гу ду́х сокруше́н: се́рдьце сокруше́но и смире́но Бо́г не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иеросали́мския. Тогда́ благоволи́ши жертву пра́вды, возноше́ние и всесожега́емая. Тогда́ возложа́т на олта́рь Тво́й тельця́.**

Старший: **Го́споди Ису́се Христе́, Сы́не Бо́жии, поми́луй на́с!** (Старщий делает поклон в пояс, остальные – нет.)

Певцы поют: **Ами́нь.**

(Канон, глас 2, Песнь 1, ирмо́с). **Во глубине́ потопи́ дре́вле, фараони́тская вся́ во́иньства преоруже́на Си́ла; вопло́щьжеся Сло́во преспе́ющыя грехи́ потреби́ло е́сть, пресла́вныи Госпо́дь, я́ко просла́вися.**

Псаломщик. Запев: **Святи́телю Христо́в Спиридо́не, моли́ Бо́га о на́с!** (Поклон.) **Кро́тких зе́млю дости́г о́тче, я́ко кро́ток и ми́лостив и чи́ст бы́в; настоя́щую се́рдцу моему́ укроти́ бу́рю, я́ко да в тишине́ Боже́ственей бы́в, песносло́влю тя́.**

Запев: **Святи́телю Христо́в Спиридо́не, моли́ Бо́га о на́с![[3]](#footnote-3) Де́лании Боже́ствеными ду́шю о́тче очи́стив, и Богови́ден Спиридо́не бы́л еси́; Боже́ственаго Ду́ха пресве́тлым обога́тися сия́нием, те́м озаря́еши чи́сто блажа́щыя тя.**

Слава. **От ста́да я́коже Давы́да тя́ прие́м Соде́тель, слове́сному тя́ поста́ви ста́ду па́стыря преуго́дна; простото́ю, и све́тлостию облиста́юща, и беззло́бием преподо́бне па́стырю украша́ема.**

И ныне.(Богородичен.) **Пресвята́я Де́во чи́стая, просвети́ и освяти́ помышле́ние и ду́шю мою́, молю́ся, о́блак разоря́ющи безу́мия моего́, и тму́ отъе́млющи грехо́вную, я́ко да по́ долгу ублажа́ю тя́.**

Старший поет катавасию: **Изба́ви от бе́д рабы́ своя́, святи́телю Христо́в Спиридо́не, я́ко вси́ по́ Бозе к тебе́ прибега́ем, ты́ бо мо́лиши о на́с Христа́ Бо́га на́шего!** (Поклон).

Певцы поют: **Го́споди поми́луй** (трижды, с поклонами).

(Песнь третия, ирмо́с.) Певцы поют: **На ка́мени мя́ ве́ры утверди́, разшири́ уста́ моя́ на враги́ моя́, возвесели́ бо ся ду́х мо́й воспева́ти: не́сть свя́т я́коже Бо́г на́шь, и не́сть пра́веден па́че тебе́ Го́споди!**

Псаломщик: Запев. **У́м сво́й безстра́стием просве́щь, и Боже́ственым смире́нием украси́вся, дарова́ния Духо́вная прия́л еси́: отгони́ти ду́хи, и разреша́ти неду́ги, ве́рою чту́щим тя́ свяще́нниче.**

Запев. **Змию́ злонача́льную уби́в, о́браз сребролю́бия попра́в, ми́луя тре́бующаго святи́телю, змию́ преложи́л еси́ в злату́ю у́тварь, свяще́нными твои́ми моли́твами, о́тче преподо́бне.**

Слава. **Возше́л еси́ на́ гору безстра́стия, вше́л еси́ во мра́к Боговиде́ния, в скрижа́ли же се́рдьца своего́, прия́л еси́ Зако́н спасе́ныи, я́ко свяще́нник, и я́ко уго́дник просия́ Влады́ки твоего́.**

И ныне.(Богородичен.) **Уврачю́й стру́пы души́ моея́, у́м мо́й омраче́ныи уны́нием, Богоневе́стная озари́, да пою́, не́сть непоро́чны па́че тебе́, Непоро́чная, и не́сть чи́сты па́че Тебе, Влады́чице.**

Старший поет катавасию (писана по 1-й песни); поклон. Певцы поют: **Го́споди поми́луй** (трижды, с поклонами).

Псаломщик чтет седален (глас 8, подобен, Премудрости): **От ста́да ове́ц предста́ти Христо́ве Це́ркви уве́рився па́стырь Богопоста́влен, О! Спиридоне, восия́л еси́, злосла́вия во́лки отгна́л еси́ словесы́ свои́ми, на благоче́стия па́жити того́ воспите́я, те́м же посреде́ Богоно́сных оте́ц ве́ру утверди́л еси́ прему́дростию Ду́ха. Святи́телю блаже́нне; моли́ Христа́ Бо́га, грехо́в оставле́ние дарова́ти, чту́щим любо́вию святу́ю па́мять твою́.** Слава.И ныне. (Богородичен). **Я́ко всенепоро́чная Неве́сто Творцу́, я́ко неискусому́жная Ма́ти Изба́вителя, Прия́телище я́ко су́щи Уте́шителя Всепе́тая, беззако́нию мя́ су́ща скве́рно жили́ще, и бесо́м игра́лище в ра́зуме бы́вша, потщи́ся си́х злоде́йствия мя́ изба́вити, све́тло жили́ще доброде́тельми соде́лавши; Светоприе́мнице Нетле́нная, отжени́ о́блак страсте́й, и Вы́шняго прича́стия сподо́би, и Све́ту Невече́рнему моли́твами Си́.**

(Пе́снь четве́ртая, ирмо́с.) Певцы поют: **Прише́ствова от Де́вы, не хода́тай, ни А́нгел, но Ты́ Са́м Го́споди вопло́щься, и спасе́ всего́ мя́ челове́ка, те́м вопию́ Ти́: сла́ва си́ле Твое́й!**

Псаломщик: Запев. **У́гльми Пречестна́го разже́гся Ду́ха, страсте́й удо́бь попаля́емую ве́щь преблаже́нне поже́гл еси́; ми́р же огнесия́ньми доброде́телей свои́х Спиридо́не просвети́л еси́.**

Запев. **Умертви́в своя́ плотьска́я движе́ния Богодухнове́нне, ме́ртвыя возста́вил еси́ животво́рным си́ глаго́лом;**  **те́мже молю́ тя: умерщве́ную ду́шю мою́ о́тче оживи́!**

Слава. **Повину́ющися ме́ртвая тебе́, гла́с о́тче дае́т, и речна́я стремле́ния твои́ми возврати́шася повеле́нии, яви́ бо ся блаже́нне чюдоде́йствуя, Боже́ственую благода́ть прие́м.**

И ныне.(Богородичен.) **Проро́цы Твоего́ та́иньства глубину́ провозвести́ша недомысленую, Еди́на бо родила́ еси́ Чи́стая Недоразумева́емаго, воплоще́нна за милосе́рдие неисповеди́мое.**

Старший поет катавасию (писана по 1-й песни); поклон. Певцы поют: **Го́споди поми́луй** (трижды, с поклонами).

(Песнь пятая, ирмо́с.) Певцы поют: **Просвеще́ние во тме́ лежа́щим, и спасе́ние ненача́емым, Христе́ Спа́се мо́й, к Тебе́ у́тренюю, Царю́ ми́рныи, просвети́ мя сия́нием Си́, ино́го бо ра́зве Тебе́ бо́га не зна́ем.**

Псаломщик: Запев. **Река́ и́же в тебе́ дарова́нии, вся́ко напоя́ет преподо́бне се́рдьце, все́м да́рует бога́тно здра́вие, все́х Бо́гу в сла́ву составля́ет, И́же тебе Просла́вльшаго, и чюдоде́йствы вся́кими Поче́тшаго.**

Запев. **Тя́ ца́рь земны́и блаже́нне, Царя́ Небе́снаго я́ве позна́ бли́жняго раба́,и дарова́нии Боже́ственых испо́лнена, внегда́ приити́ к нему́, вели́ка врача́ к Бо́гу возвеща́я.**

Слава. **Авраа́мову страннолюбному о́бразу ты́ уподо́бився, все́м хра́ма своего́ вхо́ды отве́рзл еси́, все́м вся́к бы́л еси́, и утеша́я су́щих в печали Спиридо́не блаже́нне.**

И ныне.(Богородичен.) **Но́во на́м породила́ еси́ Младя́, И́же пре́жде ве́к Отрокови́це, Рожде́на от Отца́ Безнача́льна, Его́ же моли́, я́ко Сы́на и Бо́га Своего́, уще́дрити и́же Богоро́дицу Тя Пречи́стую, душе́ю чи́стою возвеща́ющих.**

Старший поет катавасию (писана по 1-й песни); поклон. Певцы поют: **Го́споди поми́луй** (трижды, с поклонами).

(Песнь шестая, ирмо́с.) Певцы поют: **В бе́здне грехо́вней одержи́мь, неизсле́дную милосе́рдия Твоего́ призыва́ю бе́здну: от тля́ Бо́же мя́ возведи́!**

Псаломщик: Запев. **Зла́то я́ко ка́л тебе́ вмени́ся, и́же па́че зла́та безстра́стием сия́ющу, и обогати́вшуся преподо́бне дарова́нии всезлаты́ми Ду́ха.**

Запев. **Чи́сто служа́ Влады́це своему́, мно́жество́ имя́ше преподо́бне и послужи́вших ти́, А́нгельских си́л, неви́димыми гла́сы освящева́нне.**

Слава. **Пресла́вное прему́дре житие́ твое́, укра́шена тя́ пресла́вне о́тче соде́ла, те́м же Боже́ственую па́мять твою́, ра́дующеся соверша́ем поющеи тя́.**

И ныне.(Богородичен.) **Небе́с ши́рши, чре́во Твое́ бы́сть Неискусому́жная, Бо́га вме́щьши, И́же ника́ко же вмести́маго, Всесвята́я Де́во Богоневе́сто.**

Старший поет катавасию (писана по 1-й песни); поклон.

Певцы поют: **Го́споди поми́луй** (трижды, без поклонов). **Сла́ва Отцу́ и Сы́ну и Свято́му Ду́ху, и ны́не и при́сно и во́ веки веко́м!**

Псаломщик: **Ами́нь.** (Кондак, глас 2, подобен:Вышних ища.) **Любо́вию Христо́вою уязви́вся, свяще́ннейшии Спиридоне, у́м впери́в заре́ю Ду́ха, де́йственым виде́нием си́ дея́ние обре́те, Богоприя́тныи же́ртвеник бы́в, прося́ все́м Боже́ственое сия́ние.**

(Икос.) **И́же о́т чрева освяще́ннаго святи́теля Госпо́дня восхва́лим ны́не Спиридо́на, и́же благода́ти скрижа́ли прие́м Боже́ственыя сла́вы, и в чюдесе́х наро́читаго все́й тва́ри, и я́ко те́пла и самови́дца Боже́ственаго сия́ния, я́ко ни́щим предста́теля, и согреша́ющим душево́дьца, то́й бо Боже́ствена Престо́лу Христо́ву же́ртва бы́сть, прося́ все́м Боже́ственое сия́ние.**

Старший возглашает: **Проки́мен, псало́м Давы́дов: Уста́ моя́ возглаго́лют прему́дрость, и поуче́ние се́рдьца моего́ ра́зум!**

Певцы поют: **Уста́ моя́ возглаго́лют прему́дрость, и поуче́ние се́рдьца моего́ ра́зум!**

Старший: **Услы́шите сия́ вси́ язы́цы, внуши́те вси́ живу́щеи по вселе́нней.**

Певцы поют: **Уста́ моя́ возглаго́лют прему́дрость, и поуче́ние се́рдьца моего́ ра́зум.**

Старший: **Уста́ моя́ возглаго́лют прему́дрость.**

Певцы поют: **И поуче́ние се́рдьца моего́ ра́зум.**

Старший: **Го́споди Ису́се Христе́, Сы́не Бо́жии, поми́луй на́с!** (Старший делает поклон в пояс, остальные – нет.)

Певцы поют: **Ами́нь.**

Старший: **Вся́ко дыха́ние да хва́лит Го́спода.**

Певцы поют: **Вся́ко дыха́ние да хва́лит Го́спода.**

Старший: **Хвали́те Бо́га во святы́х Его́, хвали́те Его́ во утверже́нии си́л Его́.**

Певцы поют: **Вся́ко дыха́ние да хва́лит Го́спода.**

Старший: **Вся́ко дыха́ние.**

Певцы поют: **Да хва́лит Го́спода. Господи помилуй** (трижды).

Старший творит три поклона в пояс с молитвою втай (мысленно):**«Бо́же, очи́сти мя гре́шнаго и поми́луй мя́**(поклон). **Созда́выи мя́ Го́споди, и поми́луй мя́**(поклон). **Без числа́ согреши́х, Го́споди прости́ мя́** (поклон),» – и возглашает: **От Луки́ Свята́го Ева́нгелия чте́ние!**

Певцы поют: **Сла́ва Тебе́ Го́споди!** (Поклон.) Все благоговейно осеняют себя Крестным знамением и, преклонив главы, сложив руки на груди крестообразно, стоят неподвижно и слушают Святое Евангелие (Лк., зач. 24), читаемое Старшим:

**Во́ время о́но, ста́ Ису́с на ме́сте ра́вне, и наро́д учени́к Его́, и мно́жество мно́го люде́й, от всея́ Июде́и и Иеросали́ма, и Помо́рия Ти́рска и Сидо́нска, и́же приидо́ша послу́шати Его́, и исцели́тися от неду́г свои́;, и стра́ждущеи от ду́х нечи́стых, и исцеля́хуся. И ве́сь наро́д иска́ше каса́тися Ему́, я́ко си́ла от Него́ исхожда́ше, и исцеля́ше вся́. И То́й возве́д о́чи Свои́ на ученики́ Своя́, глаго́лаше: блаже́ни ни́щии ду́хом, яко ва́ше е́сть Ца́рьствие Бо́жие; блаже́ни а́лчущеи ны́не, я́ко насы́титеся; блаже́ни пла́чущеи ны́не, я́ко возсмее́теся; блаже́ни бу́дете, егда́ возненави́дят ва́с челове́цы, и егда́ разлуча́т вы́, и поно́сят, и пронесу́т и́мя ва́ше я́ко зло́, Сы́на челове́ческаго ра́ди; возра́дуйтеся в то́й де́нь и взыгра́йте, се́ бо мзда́ ва́ша мно́га на́ Небеси!**

Певцы поют: **Сла́ва Тебе́ Го́споди!** (Поклон.)

Слава. **О́тче и Сло́ве и Ду́ше, Тро́ице Свята́я очи́сти, мно́жество согреше́нии на́ших.**

И ныне. **Моли́тв ра́ди Богоро́дицы, Ми́лостиве очи́сти, мно́жество согреше́нии на́ших.**

**Поми́луй на́с Бо́же, по вели́цей ми́лости Твое́й, по мно́гим щедро́там Твои́м, очи́сти беззако́ния моя́, Бо́же Спа́се мо́й.**

(Стихера, глас 1.) **Преподо́бне о́тче блаже́нне Спиридо́не му́дре, ме́ртвую я́ко жи́ву восприя́л еси́, любве́ же ра́ди Бо́жия, змию́ претвори́л еси́ в зла́то, и́же нищету́ держа́щу; стремле́ние удержа́л еси́ реце́, поми́ловав лю́ди; царе́ви же предста́л еси́ вра́чь промышле́нием Бо́жиим; ме́ртвыя же па́ки возста́вил еси́, я́ко Того́ учени́к; ве́ру уясни́л еси́ посреде́ оте́ц мно́гих, вся́ у́бо моги́и о укрепля́ющем тя́ Христе́; того́ ны́не моли́ спасти́ся душя́м на́шим.**

(Песнь седьмая, ирмо́с.) Певцы поют: **Богопроти́вно веле́ние, беззако́ннующа мучи́теля, высо́к пла́мень вознесло́ е́сть, Христо́с же просте́р Богочести́вым де́тем, хла́д Духо́вныи, Сы́и благослове́н и препросла́влен.**

Псаломщик: Запев. **Моисе́ово незло́бие, Давы́дову кро́тость, и И́ова Авсиди́йскаго непоро́чное стяжа́в, Ду́ху бы́сть жили́ще, поя́ священне: Сы́и благослове́н Бо́г оте́ц на́ших.**

Запев. **Ороше́ния на главу́ твою́, во́ время жа́твы небеса́ иска́пашя, бу́дущая пропове́дашя; Бо́г бо я́коже рече́, Боже́ственую память твою́ преподо́бне просла́вил е́сть, ве́рныя освяща́я хода́тайством ти́.**

Слава. **В Собо́ре оте́ц тя́ Бо́г просла́ви, на суде́ словеса́ своя́ сохра́ньше блаже́нне, я́же ве́рою прине́сл еси́, безслове́снаго А́рия побежда́юща сего́ противле́ние.**

И ныне**.**(Богородичен.) **Гро́зд возрасти́ла еси́ неизрече́нным сло́вом, я́ко лоза́ Де́во, Еди́наго Невозде́ланнаго, вино́ источа́юща, вся́ веселя́ща, вся́ освяща́юща земны́я, и вся́ко пия́ньство лю́тых отъе́млюща.**

Старший поет катавасию (писана по 1-й песни); поклон. Певцы поют: **Го́споди поми́луй** (трижды, с поклонами).

(Песнь осьмая, ирмо́с.) Певцы поют: **Пе́щь о́гнена иногда́ в Вавило́не, де́тели разделяа́ше, Бо́жиим веле́нием, халде́я опаля́ющи, ве́рныя же прохлажда́ющи пою́ща, благослови́те вся́ де́ла Госпо́дня Го́спода.**

Псаломщик: Запев. **Пе́щь страстну́ю Боже́ственым одожде́нием, Боже́ственаго Ду́ха погаси́л еси́, и ро́су источи́л еси́, недугом от о́чию зно́й отъе́млющи, ве́рно к тебе́ приходя́щим всегда́, блаже́нне Спиридо́не пребога́те.**

Запев. **Беззло́бив правди́в, кро́ток же и ми́лостив, и непомина́тель злу бы́л еси́, любо́вен страннолю́бец, святи́тель свяще́нен, му́дростию укра́шен преподо́бне правосла́вия, те́мже тя́ ве́рою почита́ем.**

Слава. **Дре́вле тебе́ гла́с я́ко жива́ уме́ршая, вопро́шьшу ти́ о́тче даде́; О́, чюдесе́ ужа́сна! О́, пресла́вных та́ин! О́, благода́ти ю́же получи́л еси́, житие́м украша́емь А́нгельским досточю́дне!**

И ныне.(Богородичен.) **Стра́сти моего́ се́рдца исцели́ ми́лостию Си́ Всепе́тая, у́м мо́й умири́, и ду́шю мою́ просвети́, и ходи́ти мя́ напра́ви на стезю́ спасе́ную, я́ко да пою́ Тя́ Препе́тая.**

Старший поет катавасию (писана по 1-й песни); поклон. Певцы поют: **Го́споди поми́луй** (трижды, с поклонами).

(Песнь девятая, ирмо́с.) Певцы поют: **Безнача́льна Роди́теля Сы́н Бо́г и Госпо́дь, вопло́щься от Деви́цы на́м яви́ся, омра́чныя просвети́ти, собра́ти расточе́ныя,те́м Всехва́льную Богоро́дицу велича́ем.**

Псаломщик: Запев. (Поклон.) **Безнача́льна Роди́теля Сы́на я́сно пропове́дал еси́, единосу́щна Отцу́ и соприсносу́щьна, посреде́ Богоно́сных оте́ц возвели́чив, и беззако́ннующим загради́л еси́ уста́, святи́телю всеблаже́нне.**

Запев. **Многосве́тлое со́лнце, отце́м украше́ние, святи́телем сла́ва, А́нгелом сожи́тниче, и́же твою́ светоно́сную па́мять ра́достно пра́зднующих, Све́та сподо́би Невече́рняго моли́твами си́.**

Слава. **Боже́ственая селе́ния, и гра́д Небе́сныи, пра́зднующих кра́сныи ли́к, свяще́нную душю твою́, и доброде́тельми укра́шеную, преблаже́нне прия́т во́ гласе ра́дования.**

И ныне.(Богородичен.) **Ве́лие та́иньство па́че ума́ Рожества́ Твоего́, удивля́ет А́нгелы Богора́дованная, наслажда́ет преподо́бных собо́р, свяще́нныя же весели́т отцы́ Боже́ственно пою́щих тя́, наде́жю душя́м на́шим.**

Старший поет катавасию (писана по 1-й песни); поклон. Певцы поют: **Го́споди поми́луй** (трижды, с поклонами).

Посем певцы поют задостойник на глас 8: **Влады́чице, приими́ моли́тву ра́б Свои́х, и изба́ви на́с от вся́кия ну́жды и печа́ли. Ты́ еси́ Богоро́дице, Ору́жие на́ше и Стена́, Ты́ еси́ Засту́пнице, и к Тебе́ прибега́ем, Тя́ и ны́не на моли́тву призыва́ем, да изба́виши ны́ от вра́г на́ших. Возвели́чим Тя́ вси́ Пренепоро́чную Ма́терь Христа́ Бо́га на́шего, Ю́же осени́ Ду́х Пресвяты́и** (поклон до земли). (Сей задостойник поется всегда, кроме великих (двунадесятых) праздников Христовых и Богородичных, ибо тогда, вместо сего задостойника, поется ирмос девятой песни праздничнаго канона – от дня праздника и до отдания его.)

Псаломщик: **Святы́и Бо́же, Святы́и Кре́пкии, Святы́и Безсме́ртныи, поми́луй нас** (трижды, и поклоны три, с Крестным знамением).

Слава.И ныне. **Пресвята́я Тро́ице, поми́луй нас. Го́споди, очи́сти грехи́ на́шя. Влады́ко, прости́ беззако́ния на́шя. Святы́и, посети́ и исцели́ не́мощи на́шя, И́мене Твоего́ ра́ди.**

**Го́споди поми́луй** (трижды).Слава.И ныне.

**О́тче на́ш, И́же еси́ на́ Небесех, да святи́тся И́мя Твое́, да прии́дет Ца́рьствие Твое́, да бу́дет во́ля Твоя́, я́ко на́ Небеси и на земли́, хле́б на́ш насу́щныи да́ждь На́м дне́сь, и оста́ви на́м до́лги на́шя, я́ко же и мы́ оставля́ем должнико́м на́шим, и не введи́ на́с во искуше́ние, но изба́ви на́с от лука́ваго.**

Старшии: **Го́споди Ису́се Христе́, Сы́не Бо́жии, поми́луй на́с.** (Старшии творит поклон в пояс, остальные же не творят).

Псаломщик: **Ами́нь.** И чтет тропарь, глас 4: **Пра́вило ве́ре и о́браз кро́тости, воздержа́нию учи́теля, яви́ тя́ Госпо́дь ста́ду твоему́, я́же веще́м И́стина; сего́ ра́ди стяжа́ смире́нием высо́кая, и нището́ю – бога́тая; о́тче на́шь Спиридо́не, моли́ Христа́ Бо́га спасти́ся душя́м на́шим.** (Дважды).

**Слава.** (Кондак, глас 2, подобен:Вышних ища.) **Любо́вию Христо́вою уязви́вся, свяще́ннейшии Спиридоне, у́м впери́в заре́ю Ду́ха, де́йственым виде́нием си́ дея́ние обре́те, Богоприя́тныи же́ртвеник бы́в, прося́ все́м Боже́ственое сия́ние.**

**И ны́не и при́сно и во́ веки веко́м, ами́нь.**(Богородичен.) **Е́же о́т века утае́нное, и А́нгелом несве́домое та́иньство: Тобо́ю Бого́родице земны́м яви́ся Бо́г, в неразме́сне сня́тии воплоща́емь[[4]](#footnote-4). И Кре́ст во́лею на́с ра́ди восприе́м, и́м же воскреси́ Первозда́ннаго, и спасе́ от сме́рти душя́ на́шя.**

Певцы поют: **Го́споди поми́луй** (40 раз, с тремя поклонами в начале)**. Сла́ва Отцу́ и Сы́ну и Свято́му Ду́ху, и ны́не, и при́сно, и во́ веки веко́м, ами́нь.**

**Честне́йшую херуви́м и сла́внейшую вои́стину серафи́м, без истле́ния Бо́га Сло́ва ро́ждьшую, су́щую Богоро́дицу Тя́ велича́ем** (поклон). Слава(поклон)**.** И ныне (поклон)**. Го́споди поми́луй** (дважды)**, Го́споди благослови́** (поклон)**.**

Старший говорит отпу́ст: **Го́споди Ису́се Христе́ Сы́не Бо́жии, моли́тв ра́ди Пречи́стыя Ти́ Ма́тере, и и́же во святы́х отца́ на́шего Спиридо́на Чюдотво́рца, епи́скопа Тримифи́йскаго, и все́х святы́х, поми́луй и спаси́ нас, я́ко Бла́г и Человеколю́бец.**

Певцы поют: **Ами́нь. Го́споди поми́луй** (трижды)**.**

И творим обычные исходные поклоны:

Старший глаголет: **Бо́же, ми́лостив бу́ди мне́ гре́шному** (поклон). **Созда́выи мя́ Го́споди, и поми́луй мя́** (поклон). **Без числа́ согреши́х, Го́споди поми́луй и прости́ мя́ гре́шнаго** (поклон).

**Досто́йно е́сть я́ко вои́стину блажи́ти Тя́, Богоро́дице: при́сно Блаже́нную, и Пренепоро́чную, и Ма́терь Бо́га на́шего. Честне́йшую Херуви́м, и Сла́внейшую вои́стину Серафи́м, без истле́ния Бо́га Сло́ва Ро́ждьшую, Су́щую Богоро́дицу Тя́ велича́ем** (поклон до земли)**.**

Слава (поклон). И ныне (поклон).**Го́споди поми́луй** (дважды), **Го́споди благослови́**(поклон).

**Го́споди Ису́се Христе́, Сы́не Бо́жии, моли́тв ра́ди Пречи́стыя Ти́ Ма́тере, си́лою Честна́го и Животворя́щаго Креста́, и святы́х А́нгел, Храни́тель на́ших, и все́х святы́х, поми́луй и спаси́ на́с, я́ко Бла́г и Человеколю́бец.** (Поклон без крестного зна́мения до земли).

Все: **Аминь.**

Старший: **Бо́же, ми́лостив бу́ди мне́ гре́шному** (поклон). **Созда́выи мя́ Го́споди, и поми́луй мя́** (поклон). **Без числа́ согреши́х, Го́споди поми́луй и прости́ мя́ гре́шнаго** (поклон).

**Го́споди Ису́се Христе́, Сы́не Бо́жии, поми́луй на́с!**

Все: **Аминь.**

Старший поздравляет всех с совершением молебна. И творим расход.

1. «**Воплощаемый», то есть принимающий на Себя человеческое естество, «в неслитном соединении»: соединились Божество и человеческое существо, но ни Божество непревратилось в человечество, ни человеческое естество не превратилось в Божество.** [↑](#footnote-ref-1)
2. **Всегда – *слав.*** [↑](#footnote-ref-2)
3. **Далее везде, где написано** «Запев», **читаем запев «Святи́телю Христо́в Спиридо́не, моли́ Бо́га о на́с!»** [↑](#footnote-ref-3)
4. **См. сноску 1.** [↑](#footnote-ref-4)